PMIndiaData/PMIndiaSum huggingface dataset:
ତାଳଚେର ସାର କାରଖାନାର ଭିତ୍ତିପ୍ରସ୍ତର ସ୍ଥାପନ ଅବସରରେ ପ୍ରଧାନମନ୍ତ୍ରୀଙ୍କ ସମ୍ବୋଧନ

ମଞ୍ଚରେ ଉପସ୍ଥିତ ଓଡ଼ିଶାର ରାଜ୍ୟପାଳ ପ୍ରଫେସର ଗଣେଶୀ ଲାଲ ମହାଶୟ, ରାଜ୍ୟର ମୁଖ୍ୟମନ୍ତ୍ରୀ, ମୋର ବନ୍ଧୁ ଶ୍ରୀମାନ ନବୀନ ପଟ୍ଟନାୟକ ମହାଶୟ, କେନ୍ଦ୍ର ମନ୍ତ୍ରୀମଣ୍ଡଳରେ ମୋର ସାଥୀ ଶ୍ରୀମାନ ଜୁଏଲ ଓରାମ ମହାଶୟ, ଧର୍ମେନ୍ଦ୍ର ପ୍ରଧାନ ମହାଶୟ, ସଂସଦରେ ମୋର ସାଥୀ ଶ୍ରୀ ସତପଥୀ ମହାଶୟ, ଏଠାକାର ବିଧାୟକ ବ୍ରଜକିଶୋର ପ୍ରଧାନ ମହାଶୟ ଏବଂ ମୋର ପ୍ରିୟ ଭାଇ ଓ ଭଉଣୀମାନେ । ଏହା ପରେ ମୋତେ ଏକ ବିଶାଳ ଜନସଭାରେ ଉଦବୋଧନ ଦେବାର ଅଛି ଏବଂ ସେଥିପାଇଁ ମୁଁ ଏହାର ବିସ୍ତାର ପୂର୍ବକ ଚର୍ଚ୍ଚା ଏଠାରେ ନକରି ଖୁବ କମ ଶବ୍ଦରେ ଏହି ଶୁଭ ଅବସରର, ଏହା ପ୍ରତି ମୋର ପ୍ରସନ୍ନତା ବ୍ୟକ୍ତ କରୁଛି ଏବଂ ଧାର୍ଯ୍ୟ ସମୟସୀମାରେ ଏହି ପ୍ରକଳ୍ପକୁ ସମ୍ପୂର୍ଣ୍ଣ କରିବାର ସଂକଳ୍ପ ସହିତ ମୁଁ ଏହା ସହ ସମ୍ପୃକ୍ତ ସମସ୍ତଙ୍କ ଅନେକ ଅନେକ ଶୁଭକାମନା ଜଣାଉଛି । ଏକ ପ୍ରକାରରେ ଏହି ପୁନରୁଦ୍ଧାରର କାର୍ଯ୍ୟ କରିବାର ମୋତେ ସୌଭାଗ୍ୟ ମିଳିଛି । ଅନେକ ଦଶନ୍ଧି ପୂର୍ବରୁ ଯେଉଁ ସ୍ୱପ୍ନ ଦେଖାଯାଇଥିଲା, କିନ୍ତୁ କୌଣସି ନା କୌଣସି ଅଭାବ କାରଣରୁ ସେସବୁ ସ୍ୱପ୍ନ ଧ୍ୱସ୍ତ ହୋଇସାରିଥିଲା । ଏବଂ ଏଠାକାର ଲୋକମାନେ ମଧ୍ୟ ଆଶା ଛାଡ଼ି ଦେଇଥିଲେ ଯେ କ’ଣ ଏହି ପ୍ରକଳ୍ପକୁ, ଏହି କ୍ଷେତ୍ରକୁ ପୁନର୍ଜୀବନ ପ୍ରାପ୍ତ ହେବ କି? କିନ୍ତୁ ଆମେ ସଂକଳ୍ପ ନେଲୁ ଯେ ଦେଶରେ ନୂତନ ଉତ୍ସାହର ସହିତ, ନୂଆ ଗତିର ସହିତ ଦେଶକୁ ନୂତନ ଉଚ୍ଚତାକୁ ନେଇଯିବାର ଅଛି, ଏବଂ ଏହି ସଂକଳ୍ପକୁ ପୂରଣ କରିବା ଲାଗି ଏପରି ଅନେକ ବୃହତ ପ୍ରକଳ୍ପ, ଅନେକ ବୃହତ ଯୋଜନା, ଅନେକ ବୃହତ କାର୍ଯ୍ୟକ୍ରମ, ସେଥିରେ ମଧ୍ୟ ଶକ୍ତିର ଆବଶ୍ୟକତା ରହିଛି, ସେଥିରେ ମଧ୍ୟ ଗତିର ଆବଶ୍ୟକତା ରହିଛି, ସେଥିରେ ମଧ୍ୟ ସଂକଳ୍ପ ଶକ୍ତିର ଆବଶ୍ୟକତା ରହିଛି ଏବଂ ଏହାର ଫଳସ୍ୱରୂପ ପାଖାପାଖି 13 ହଜାର କୋଟି ଟଙ୍କା ବ୍ୟୟରେ ଆଜି ଏହି ପ୍ରକଳ୍ପର ପୁନରୁଦ୍ଧାର କାର୍ଯ୍ୟ ଏଠାରେ ଆରମ୍ଭ ହେଉଛି । ସମ୍ପୂର୍ଣ୍ଣ ଭାବେ ହିନ୍ଦୁସ୍ତାନ ଲାଗି ଏହା ନୂଆ ପ୍ରଯୁକ୍ତି କୌଶଳର କାରଖାନା । କୋଇଲା ବାଷ୍ପୀକରଣ ଦ୍ୱାରା ଏଠାକାର କଳା ହୀରାକୁ ଏକ ନୂଆ ପ୍ରଯୁକ୍ତି ଦ୍ୱାରା ପ୍ରକୃତିକ ବାଷ୍ପ ଉତ୍ପାଦନ ହେବ । ଏହା କେବଳ ଏହି କ୍ଷେତ୍ରକୁ ନୁହେଁ ବରଂ ଦେଶକୁ ମଧ୍ୟ ନୂଆ ରାସ୍ତା ମିଳିବାକୁ ଯାଉଛି । ଦେଶକୁ ବାହାରୁ ଯେଉଁ ଗ୍ୟାସ ଆଣିବାକୁ ପଡ଼ୁଛି, ବାହାରୁ ଯେଉଁ ୟୁରିଆ ଆଣିବାକୁ ପଡ଼ୁଛି, ସେଥିରୁ ମଧ୍ୟ ମୁକ୍ତି ମିଳିବ ଏବଂ ଅର୍ଥ ସଂଚୟ ହୋଇପାରିବ । ଏହି ଅଞ୍ଚଳର ନବଯୁବକମାନଙ୍କ ପାଇଁ ନିଯୁକ୍ତିର ମଧ୍ୟ ବଡ଼ ସୁଯୋଗ ରହିଛି । ପାଖାପାଖି ସାଢ଼େ ଚାରି ହଜାର ଲୋକ ଏହି ପ୍ରକଳ୍ପ ସହିତ ଯୋଡ଼ି ହେବେ ଏବଂ ଏହି କାରଣରୁ ଏହାର ଆଖପାଖରେ ଅନେକ ବ୍ୟବସ୍ଥା ବିକଶିତ ହେବ, ଯାହାର ଲାଭ ଏଠାରେ ମିଳିବ । ବିକାଶର ଦିଗକୁ କିପରି ବଦଳାଯାଇପାରିବ-ନୀତି ସ୍ୱଚ୍ଛ ହୋଇଥିଲେ, ଉଦ୍ଦେଶ୍ୟ ଦେଶକୁ ସମର୍ପିତ ହୋଇଥିଲେ, ନିଷ୍ପତ୍ତି ମଧ୍ୟ ଉତ୍ତମ ହୋଇଥାଏ । ଆମ ଦେଶରେ ନବରତ୍ନ, ମହାରତ୍ନ, ରତ୍ନ-ଏପରି ଅନେକ ସରକାରୀ ରାଷ୍ଟ୍ରାୟତ୍ତ ଉଦ୍ୟୋଗ ଉପରେ ଚର୍ଚ୍ଚା ଆମେ ଶୁଣି ଆସିଛୁ । କେତେବେଳେ ଭଲ ଖବର, କେତେବେଳେ ଖରାପ ଖବର ଆସିଥାଏ । କିନ୍ତୁ ସେସବୁକୁ ମିଶାଇ, ଏକ ନବଶକ୍ତି ହୋଇ କିପରି ଏହି ପ୍ରକଳ୍ପକୁ ଆଗକୁ ନିଆଯାଇପାରିବ, ଏହି ଗୋଟିଏ ନୂଆ ଉଦାହରଣ ଦେଶ ସମ୍ମୁଖରେ ରହିବା ଯେ ଯେତେବେଳେ ଦେଶର ଏପରି ରତ୍ନ ଏକତ୍ର ହୋଇ, ମହାରତ୍ନ ଏକତ୍ର ହୋଇ ଏହି ପ୍ରକଳ୍ପର ଉତ୍ତରଦାୟିତ୍ୱ ନେବେ ଏବଂ ସେ ସମସ୍ତଙ୍କ ବିଶେଷଜ୍ଞତା, ସେ ସମସ୍ତଙ୍କ ଅର୍ଥ ଏହି କାର୍ଯ୍ୟରେ ଲାଗିବ ଏବଂ ଓଡ଼ିଶାର ଜୀବନକୁ ଏବଂ ଦେଶର କୃଷକମାନଙ୍କ ଆବଶ୍ୟକତାକୁ ପୂରଣ କରିବାର କାରଣ ସାଜିବ । ମୁଁ ଜାଣିବାକୁ ପାଇଛି ଯେ, ଯେହେତୁ ମୁଁ ଏପରି ପ୍ରକଳ୍ପ ଦେଖିଛି ତ’ ମୁଁ ପଚାରିଛି ଯେ ଉତ୍ପାଦନ ତାରିଖ କହନ୍ତୁ । ସେମାନେ ମୋତେ 36 ମାସ ବୋଲି କହିଛନ୍ତି । ମୁଁ ଆପଣମାନଙ୍କୁ ବିଶ୍ୱାସ ଦେଉଛି, 36 ମାସର ପରେ ମୁଁ ପୁଣିଥରେ ଏଠାରେ ଆପଣମାନଙ୍କ ଗହଣକୁ ଆସିବି ଏବଂ ଏହାର ଉଦଘାଟନ ମଧ୍ୟ ଆପଣମାନଙ୍କ ମଧ୍ୟରେ କରିବି । ଏହି ବିଶ୍ୱାସ ସହିତ ମୁଁ ପୁଣିଥରେ ମୁଖ୍ୟମନ୍ତ୍ରୀ ମହାଶୟଙ୍କୁ ହୃଦୟରୁ କୃତଜ୍ଞତା ଜ୍ଞାପନ କରି ମୋର ବକ୍ତବ୍ୟକୁ ଏଠାରେ ବିରାମ ଦେବାକୁ ଚାହୁଁଛି । ବହୁତ ବହୁତ ଧନ୍ୟବାଦ ।
ନିମରାନା ସମ୍ମିଳନୀ-୨୦୧୬ରେ ଅଂଶଗ୍ରହଣ କରିଥିବା ବିଦ୍ଵାନ, ଅର୍ଥଶାସ୍ତ୍ରୀଙ୍କ ସହ ପ୍ରଧାନମନ୍ତ୍ରୀଙ୍କ ମତ ବିନିମୟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ‘ନିମରାନା ସମ୍ମିଳନୀ-୨୦୧୬’ ରେ ଭାଗ ନେଇଥିବା ବିଦ୍ୱାନ ଏବଂ ଅର୍ଥଶାସ୍ତ୍ରୀମାନଙ୍କ ସହ ଆଲୋଚନା କରିଥିଲେ । ବୃହତ ଅର୍ଥବ୍ୟବସ୍ଥା, ବ୍ୟାପାର, ମୁଦ୍ରା ନୀତି, ପ୍ରତିଯୋଗୀତା, ଉତ୍ପାଦକତା ଏବଂ ଶକ୍ତି ସହ ବୈଶ୍ୱିକ ଅନୁସନ୍ଧାନର ବିଭିନ୍ନ ଧାରଣା ଆଲୋଚନାରେ ସ୍ଥାନ ପାଇଥିଲା । ତାଙ୍କ ଟିପ୍ପଣୀରେ ପ୍ରଧାନମନ୍ତ୍ରୀ ବୃହତ୍ତ ଆର୍ଥିକ ନୀତି, ଆଇନ ଆଧାରିତ ବହୁପକ୍ଷୀୟ ବ୍ୟାପାର ବ୍ୟବସ୍ଥା, ଉତ୍ତରଦାୟୀ ଜଳବାୟୁ ନୀତି ଏବଂ ବିକାଶ, ଯାହା ଦାରିଦ୍ର୍ୟତା ହ୍ରାସ ସହ ଅଧିକ ରୋଜଗାର ସୃଷ୍ଟି କରିବା କ୍ଷେତ୍ରରେ ଭାରତର ପ୍ରତିବଦ୍ଧତାକୁ ରେଖାଙ୍କିତ କରିଥିଲେ । କେନ୍ଦ୍ର ସରକାରଙ୍କ ଦ୍ୱାରା କୃଷି ଉତ୍ପାଦକତା ଏବଂ ଅକ୍ଷୟ ଶକ୍ତି ଉପରେ ଅଧିକ ଧ୍ୟାନ ଦିଆଯିବା କ୍ଷେତ୍ରରେ ନିଆଯାଇଥିବା ବିଭିନ୍ନ ପଦକ୍ଷେପ ଉପରେ ସେ ବିସ୍ତୃତ ଭାବେ ଉଲ୍ଲେଖ କରିଥିଲେ ।
କାଜାଖସ୍ତାନ ରାଷ୍ଟ୍ରପତି ନିର୍ବାଚନରେ ବିଜୟ ପାଇଁ ରାଷ୍ଟ୍ରପତି କାସିମ-ଜୋମାର୍ତ ତୋକାୟେଭଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି କାଜାଖସ୍ତାନ ରାଷ୍ଟ୍ରପତି ନିର୍ବାଚନରେ ବିଜୟ ପାଇଁ ରାଷ୍ଟ୍ରପତି କାସିମ- ଜୋମାର୍ତ ତୋକାୟେଭଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “କାଜାଖସ୍ତାନ ରାଷ୍ଟ୍ରପତି ନିର୍ବାଚନରେ ବିଜୟ ପାଇଁ ରାଷ୍ଟ୍ରପତି @TokayevKZଙ୍କୁ ହାର୍ଦ୍ଦିକ ଅଭିନନ୍ଦନ । ଆମ ଦ୍ୱିପାକ୍ଷିକ ସମ୍ପର୍କକୁ ଆହୁରି ମଜବୁତ କରିବା ପାଇଁ ତାଙ୍କ ସହ କାମ ଜାରି ରଖିବାକୁ ଆଶାବାଦୀ । @AkordaPress”
ଦ୍ୱୈତ ଟିକସ ଏଡ଼ାଇବା, ଟିକସ ଚୋରି ରୋକିବା ଲାଗି ଭାରତ ଏବଂ ଇରାନ ମଧ୍ୟରେ ଚୁକ୍ତିକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଦ୍ୱୈତ ଟିକସ ଏଡ଼ାଇବା ଏବଂ ଟିକସ ଚୋରି ରୋକିବା ଲାଗି ଭାରତ ଏବଂ ଇରାନ ମଧ୍ୟରେ ହୋଇଥିବା ଚୁକ୍ତିକୁ ଅନୁମୋଦନ କରାଯାଇଛି । ଏହି ଚୁକ୍ତି ଦ୍ୱାରା ନିବେଶ, ପ୍ରଯୁକ୍ତି ଏବଂ ଭାରତରୁ ଇରାନ ଏବଂ ଇରାନରୁ ଭାରତକୁ କର୍ମଚାରୀଙ୍କ ପ୍ରବାହ ବୃଦ୍ଧି ପାଇବ । ଏହି ଚୁକ୍ତି ନବୀନତମ ଅନ୍ତର୍ଜାତୀୟ ମାନକ ଅନୁଯାୟୀ ଦୁଇ ଚୁକ୍ତିପକ୍ଷଙ୍କ ମଧ୍ୟରେ ସୂଚନାର ଆଦାନପ୍ରଦାନ ବ୍ୟବସ୍ଥା କରିବ ଏବଂ ଦ୍ୱୈତ ଟିକସକୁ ରୋକିବ । ସେହିପରି ଏହି ଚୁକ୍ତି ଟିକସ ବ୍ୟାପାରରେ ପାରଦର୍ଶୀତାରେ ସୁଧାର ଆଣିପାରିବ ଏବଂ ଟିକସ ଚୋରି ଏବଂ ଟିକସ ଏଡ଼ାଇବା ଉପରେ ନିୟନ୍ତ୍ରଣ କରିବା ଲାଗି ସହାୟକ ସାବ୍ୟସ୍ତ ହେବ । ଏହି ଚୁକ୍ତି ସେହି ଆଧାରରେ ହୋଇଛି ଯେଉଁ ଆଧାରରେ ଭାରତ ଅନ୍ୟ ଦେଶଗୁଡ଼ିକ ସହିତ ଚୁକ୍ତି କରିଛି । ପ୍ରସ୍ତାବିତ ଚୁକ୍ତି ଜି-20 ଆଇସିଡି ବେସ ଇରୋଜନ ଏଣ୍ଡ ପ୍ରଫିଟ ଶିଫ୍ଟିଙ୍ଗ (ବିଇପିଏସ) ପ୍ରକଳ୍ପ ଅନ୍ତର୍ଗତ ଚୁକ୍ତି ସହ ସମ୍ବନ୍ଧୀୟ ସର୍ବନିମ୍ନ ମାନକକୁ ପୂରଣ କରୁଛି । ଏହି ପ୍ରକଳ୍ପରେ ସମାନ ସମାନ ସହଭାଗୀ ରୂପରେ ଭାରତ ଭାଗ ନେଇଛି । ଯେତେଦୂର ପର୍ଯ୍ୟନ୍ତ ଭାରତର ସମ୍ପର୍କ ରହିଛି, କେନ୍ଦ୍ର ସରକାର ଆୟକର ଅଧିନିୟମ, 1961ର ଧାରା 90 ଅନ୍ତର୍ଗତ କୌଣସି ଦେଶ କିମ୍ବା ନିର୍ଦ୍ଦିଷ୍ଟ ଭୂଭାଗ ସହିତ ବୁଝାମଣା କରିପାରନ୍ତି । ଏହାର ଅନ୍ତର୍ଗତ କେନ୍ଦ୍ର ସରକାର ଆୟ ଉପରେ ଦ୍ୱୈତ ଟିକସ ଏଡ଼ାଇବା, ଟିକସ ଫାଙ୍କି ସମ୍ବନ୍ଧୀୟ ସୂଚନା ଆଦାନପ୍ରଦାନ କିମ୍ବା ଆୟକର ଅଧିନିୟମ 1961 ଅନ୍ତର୍ଗତ ଟିକସଯୋଗ୍ୟ ଆୟ ସମ୍ପର୍କରେ ବୁଝାମଣା କରିପାରିବେ ।
ଆମେଥିର ଗୌରିଗଞ୍ଜରେ ଏକ ସଡକ ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ପାଇଁ ପ୍ରଧାନମନ୍ତ୍ରୀ ଦୁଃଖ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତରପ୍ରଦେଶର ଆମେଥି ଜିଲ୍ଲାର ଗୌରିଗଞ୍ଜରେ ଏକ ସଡକ ଦୁର୍ଘଟଣା ଯୋଗୁଁ ଗଭୀର ଦୁଃଖ ପ୍ରକାଶ କରିଛନ୍ତି । ଏହି ଦୁର୍ଘଟଣାରେ ଆହତଙ୍କ ଶୀଘ୍ର ଆରୋଗ୍ୟ ପାଇଁ ସେ ପ୍ରାର୍ଥନା ମଧ୍ୟ କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ଉତ୍ତରପ୍ରଦେଶର ଆମେଥି ଜିଲ୍ଲାର ଗୌରିଗଞ୍ଜରେ ସଡକ ଦୁର୍ଘଟଣା ଅତ୍ୟନ୍ତ ଦୁଃଖଦାୟକ । ଏଥିରେ ଯେଉଁମାନେ ପ୍ରାଣ ହରାଇଛନ୍ତି ସେମାନଙ୍କ ପରିବାର ପ୍ରତି ମୋର ଗଭୀର ସମବେଦନା । ଆହୁରି ମଧ୍ୟ ମୁଁ ଆହତମାନଙ୍କୁ ଶୀଘ୍ର ଆରୋଗ୍ୟ କାମନା କରୁଛି: ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ।”
ସହିଦ ଦିବସର ଅବସରରେ ଶହୀଦମାନଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସହିଦ ଦିବସ ଅବସରରେ ଭଗତ ସିଂହ, ସୁଖଦେବ ଏବଂ ରାଜଗୁରୁଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଶହୀଦ ଦିବସରେ ଭାରତ ମାତାର ଅମର ସନ୍ତାନ ବୀର ଭଗତ ସିଂହ, ସୁଖଦେବ ଏବଂ ରାଜଗୁରୁଙ୍କୁ କୋଟି କୋଟି ପ୍ରଣାମ । ମାତୃଭୂମି ପାଇଁ ସେମାନଙ୍କର କାର୍ଯ୍ୟ ସର୍ବଦା ଦେଶବାସୀଙ୍କୁ ପ୍ରେରଣା ଯୋଗାଇବ । ଜୟ ହିନ୍ଦ!”
ଜାମ୍ମୁ-କାଶ୍ମୀରରେ ସହିଦ ଯବାନମାନଙ୍କ ପ୍ରତି ଶେଷ ସମ୍ମାନ ଜଣାଇଲେ ପ୍ରଧାନମନ୍ତ୍ରୀ

ଜାମ୍ମୁ-କାଶ୍ମୀରରେ ସମ୍ପ୍ରତି ଆତଙ୍କବାଦୀଙ୍କ ସହ ମୁକାବିଲାରେ ସହିଦ ହୋଇଥିବା 3 ଜଣ ଯବାନଙ୍କ ପ୍ରତି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ତାଙ୍କ ଶେଷ ସମ୍ମାନ ଜଣାଇଛନ୍ତି । ଏହି ଜବାନମାନେ ହେଲେ ମେଜର ସତୀଶ ଦହିୟା, Ptr. ଧର୍ମେନ୍ଦ୍ର କୁମାର ଏବଂ ଜେନେରାଲ ଆହତୋଷ କୁମାର । ପ୍ରଧାନମନ୍ତ୍ରୀ ଉତ୍ତରପ୍ରଦେଶ ଗସ୍ତରୁ ଫେରିବା ପରେ ନୂଆଦିଲ୍ଲୀ ବିମାନ ବନ୍ଦରଠାରେ ସହିଦଙ୍କ ପ୍ରତି ତାଙ୍କ ଶେଷ ସମ୍ମାନ ଜଣାଇଛନ୍ତି ।
ବର୍ମିଂହାମ ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ଭାରୋତ୍ତଳନରେ କାଂସ୍ୟ ପଦକ ବିଜେତା ଗୁରଦୀପ ସିଂହଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ, ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ଭାରୋତ୍ତଳନରେ କାଂସ୍ୟ ପଦକ ବିଜେତା ଗୁରଦୀପ ସିଂହଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “କଠିନ ପରିଶ୍ରମ ଓ ଅଧ୍ୟବସାୟ ଅସାମାନ୍ୟ ପରିଣାମ ପ୍ରଦାନ କରେ..ରାଜ୍ୟଗୋଷ୍ଠୀ କ୍ରୀଡାରେ କାଂସ୍ୟ ପଦକ ଜିତି ଗୁରଦୀପ ସିଂହ ଏହା ପ୍ରଦର୍ଶିତ କରିଛନ୍ତି । ସେ ଦେଶବାସୀଙ୍କ ଆନନ୍ଦକୁ ଆହୁରି ବଢାଇ ଦେଇଛନ୍ତି । ତାଙ୍କୁ ଅଭିନନ୍ଦନ ଓ ଶୁଭେଚ୍ଛା ।”
ପ୍ରଧାନମନ୍ତ୍ରୀଙ୍କ ମଧ୍ୟପ୍ରଦେଶ ଗସ୍ତ : ମୋହନପୁରା ଜଳସେଚନ ପ୍ରକଳ୍ପ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ମୋହନପୁରା ପ୍ରକଳ୍ପକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିଛନ୍ତି । ଏହି ପ୍ରକଳ୍ପ ମାଧ୍ୟମରେ ରାଜଗଡ଼ ଜିଲ୍ଲାର କୃଷି କ୍ଷେତ୍ରକୁ ଜଳଯୋଗାଣ ହୋଇପାରିବ । ଏହା ମଧ୍ୟ ଗ୍ରାମାଂଚଳରେ ଜଳଯୋଗାଣରେ ସହାୟକ ହେବ । ପ୍ରଧାନମନ୍ତ୍ରୀ ମଧ୍ୟ ବିଭିନ୍ନ ପାନୀୟ ଜଳଯୋଗାଣ ଯୋଜନାର ଭିତ୍ତିପ୍ରସ୍ତର ସ୍ଥାପନ କରିଥିଲେ । ମୋହନପୁରାରେ ଆୟୋଜିତ ଏକ ଜନସଭାରେ ଉଦବୋଧନ ଦେଇ ପ୍ରଧାନମନ୍ତ୍ରୀ ଡ. ଶ୍ୟାମାପ୍ରସାଦ ମୁଖାର୍ଜୀଙ୍କୁ ତାଙ୍କ ଶ୍ରାଦ୍ଧବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଥିଲେ । ଶ୍ୟାମାପ୍ରସାଦ ମୁଖାର୍ଜୀଙ୍କ କଥନର ସ୍ମରଣ କରି ସେ କହିଥିଲେ ଯେ ନିଜସ୍ୱ ଶକ୍ତି ଏବଂ ପ୍ରୟାସ ଦ୍ୱାରା ରାଷ୍ଟ୍ର ସୁରକ୍ଷିତ ହୋଇପାରିବ । ଶିଳ୍ପନୀତି, ଶିକ୍ଷା ଏବଂ ନାରୀ ସଶକ୍ତିକରଣ ଭଳି ବିଭିନ୍ନ କ୍ଷେତ୍ରରେ ଡ. ଶ୍ୟାମାପ୍ରସାଦ ମୁଖାର୍ଜୀଙ୍କ ଯୋଗଦାନକୁ ସେ ସ୍ମରଣ କରିଥିଲେ । ସେ କହିଥିଲେ ଯେ ଡ. ମୁଖାର୍ଜୀ ଶିକ୍ଷା, ସ୍ୱାସ୍ଥ୍ୟ ଏବଂ ନିରାପତ୍ତା ଉପରେ ବିଶେଷ ଗୁରୁତ୍ୱାରୋପ କରୁଥିଲେ । ସେ କହିଥିଲେ କେନ୍ଦ୍ର ସରକାର ବିଭିନ୍ନ ଯୋଜନା ଯଥା ସ୍କିଲ ଇଣ୍ଡିଆ ମିଶନ, ଷ୍ଟାର୍ଟଅପ୍ ଇଣ୍ଡିଆ, ମୁଦ୍ରା ଯୋଜନା ଏବଂ ମେକ ଇନ ଇଣ୍ଡିଆରେ ଡ. ମୁଖାର୍ଜୀଙ୍କ ଦୂରଦୃଷ୍ଟି ରହିଛି । ପ୍ରଧାନମନ୍ତ୍ରୀ କହିଥିଲେ ଯେ ସରକାରଙ୍କ ଦ୍ୱାରା ଚିହ୍ନଟ କରାଯାଇଥିବା ଅଭିଳାଷୀ ଜିଲ୍ଲାଗୁଡ଼ିକ ମଧ୍ୟରୁ ରାଜଗଡ଼ ଜିଲ୍ଲା ଅନ୍ୟତମ, ଏବଂ ଏଠାରେ ଏବେ ଠାରୁ ବିକାଶମୂଳକ କାର୍ଯ୍ୟ ତ୍ୱରାନ୍ୱିତ ହେବ । ଦେଶର ଆବଶ୍ୟକତାକୁ ଦୃଷ୍ଟିରେ ରଖି କେନ୍ଦ୍ର ସରକାର ଏହାର ସାମର୍ଥ୍ୟ ଉପରେ ବିଶ୍ୱାସ ରଖିଛନ୍ତି ଏବଂ ଏହାକୁ ଏକବିଂଶ ଶତାବ୍ଦୀର ନୂତନ ଉଚ୍ଚତା ଦିଗରେ ନେଇଯିବା ଲାଗି ଚାହୁଁଛନ୍ତି ବୋଲି ସେ କହିଥିଲେ । କୃଷି କ୍ଷେତ୍ରରେ କରିଥିବା କାର୍ଯ୍ୟ ଏବଂ ଏହାର ବିକାଶମୂଳକ କାର୍ଯ୍ୟକ୍ରମ ପାଇଁ ମଧ୍ୟପ୍ରଦେଶ ସରକାରଙ୍କୁ ସେ ପ୍ରଶଂସା କରିଥିଲେ । ସେ କହିଥିଲେ କେନ୍ଦ୍ର ସରକାର ରାଜ୍ୟ ସରକାରଙ୍କ ସହ କାନ୍ଧକୁ କାନ୍ଧ ମିଳାଇ ରାଜ୍ୟର ଜଳସେଚନ ଲକ୍ଷ୍ୟ ହାସଲ ଦିଗରେ ଅଗ୍ରସର ହେବେ । ସେ କହିଥିଲେ ଯେ ପ୍ରଧାନମନ୍ତ୍ରୀ କୃଷି ସିଂଚାଇ ଯୋଜନା ଅନ୍ତର୍ଗତ 14ଟି ପ୍ରକଳ୍ପ କାର୍ଯ୍ୟକାରୀ ହେଉଛି । ସେ ଆହୁରି କହିଥିଲେ ଯେ କ୍ଷୁଦ୍ର ଜଳସେଚନ ପ୍ରତି ମଧ୍ୟ ଗୁରୁତ୍ୱ ଦିଆଯାଉଛି । ମୃତ୍ତିକା ସ୍ୱାସ୍ଥ୍ୟ କାର୍ଡ, ଫସଲ ବୀମା ଯୋଜନା, ଇ-ନାମ ଆଦି କୃଷି କ୍ଷେତ୍ରର ଉନ୍ନତି ଲାଗି କେନ୍ଦ୍ର ସରକାର ବିଭିନ୍ନ ପଦକ୍ଷେପ ନେଉଛନ୍ତି ବୋଲି ପ୍ରଧାନମନ୍ତ୍ରୀ କହିଥିଲେ । ସେ ମଧ୍ୟ ଉଜ୍ଜ୍ୱଳା ଯୋଜନା ଏବଂ ମୁଦ୍ରା ଯୋଜନାର ଲାଭ ବିଷୟରେ କହିଥିଲେ ।
ନାବିକ ସାଗର ପରିକ୍ରମା ଦଳକୁ ଭେଟିଲେ ପ୍ରଧାନମନ୍ତ୍ରୀ

ଆଇଏନଏସଭି ତାରିଣୀ ଜଳ ଜାହାଜ ମାଧ୍ୟମରେ ବିଶ୍ୱ ପରିକ୍ରମା କରିବାକୁ ଥିବା ଭାରତୀୟ ନୌସେନାର 6 ଜଣ ମହିଳା ପଦାଧିକାରୀ ଆଜି ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କୁ ଭେଟିଛନ୍ତି । ସମୁଦ୍ର ପଥରେ କେବଳ ମହିଳା ସହଯାତ୍ରୀଙ୍କୁ ନେଇ ବିଶ୍ୱ ପରିକ୍ରମା କରିବାରେ ଏହା ହେଉଛି ପ୍ରଥମ ଭାରତୀୟ ଦଳ । ସେମାନେ ଚଳିତ ମାସ ଶେଷ ବେଳକୁ ଗୋଆଠାରୁ ଜଳଯାତ୍ରା ଆରମ୍ଭ କରିବେ ଏବଂ ପରିକ୍ରମା ଶେଷ ହେବା ପରେ 2018 ମାର୍ଚ୍ଚରେ ଗୋଆକୁ ଫେରିବାର ଆଶା କରାଯାଉଛି । ଏହି ଦୁଃସାହାସିକ ସାମୁଦ୍ରିକ ଯାତ୍ରାର ନାମ ରଖାଯାଇଛି ନାବିକ ସାଗର ପରିକ୍ରମା । ଏହି ପରିକ୍ରମା 5ଟି ପର୍ଯ୍ୟାୟରେ ଶେଷ କରାଯିବା ସହ 4ଟି ବନ୍ଦରରେ ଅଟକିବ । ଏଗୁଡ଼ିକ ହେଲା ଫ୍ରିମେଣ୍ଟାଲ (ଅଷ୍ଟ୍ରେଲିଆ), ଲିଟଲଟନ (ନ୍ୟୁଜିଲାଣ୍ଡ), ପୋର୍ଟ ଷ୍ଟାନଲେ (ଫକଲେଣ୍ଡସ) ଏବଂ କେପ ଟାଉନ (ଦକ୍ଷିଣ ଆଫ୍ରିକା) । ଆଇଏନଏସଭି ହେଉଛି 55 ଫୁଟ ବିଶିଷ୍ଟ ଏକ ଜଳ ଜାହାଜ ଯାହାକୁ କି ସ୍ଵଦେଶୀ ଜ୍ଞାନକୌଶଳରେ ନିର୍ମାଣ କରାଯାଇଛି ଏବଂ ଚଳିତ ବର୍ଷ ପ୍ରାରମ୍ଭରେ ଏହାକୁ ଭାରତୀୟ ନୌସେନାରେ ସାମିଲ କରାଯାଇଛି । ନାବିକ ଦଳ ପ୍ରଧାନମନ୍ତ୍ରୀଙ୍କ ସହ ଭାବ ବିନିମୟ କରି ସେମାନଙ୍କ ଆଗାମୀ ଜଳଯାତ୍ରା ସମ୍ବନ୍ଧରେ ତାଙ୍କୁ ପୁଙ୍ଖାନୁପୁଙ୍ଖ ଭାବେ ବୁଝାଇଥିଲେ । ପ୍ରଧାନମନ୍ତ୍ରୀ ମହିଳା ନାବିକମାନଙ୍କୁ ଶୁଭକାମନା ଜଣାଇଥିଲେ ଏବଂ କହିଥିଲେ ଯେ ସେ ବିଶ୍ୱବ୍ୟାପୀ ସେମାନଙ୍କ ସାମୁଦ୍ରିକ ପରିକ୍ରମା ଉପରେ ଦୃଷ୍ଟି ରଖିବେ । ବିଶ୍ୱବ୍ୟାପୀ ଭାରତର ଶକ୍ତି ଓ ସାମର୍ଥ୍ୟ ପ୍ରଦର୍ଶିତ କରିବା ନେଇ ସେ ସେମାନଙ୍କୁ ପ୍ରବର୍ତ୍ତାଇ ଥିଲେ । ସାମୁଦ୍ରିକ ଯାତ୍ରା ସଫଳତାର ସହ ଶେଷ କରିବା ପରେ ନିଜ ନିଜର ଅନୁଭୂତିକୁ ଲେଖିବା ଓ ବାଣ୍ଟିବା ଲାଗି ସେ ସେମାନଙ୍କୁ ଉତ୍ସାହିତ କରିଥିଲେ । କପ୍ତାନ ଲେଫ୍ଟନାଣ୍ଟ କମାଣ୍ଡର ବର୍ତ୍ତିକା ଯୋଶୀଙ୍କ ନେତୃତ୍ୱରେ ଏହି ସାମୁଦ୍ରିକ ଯାତ୍ରା ପରିଚାଳିତ ହେବ । ଜାହାଜର ଅନ୍ୟ ନାବିକମାନଙ୍କ ମଧ୍ୟରେ ରହିଛନ୍ତି ଲେଫ୍ଟନାଣ୍ଟ କମାଣ୍ଡର ପ୍ରତିଭା ଜାମୱାଲ, ପି ସ୍ୱାଥି ଏବଂ ଲେଫ୍ଟନାଣ୍ଟ ଏସ ବିଜୟା ଦେବୀ, ବି ଐଶ୍ଵର୍ଯା ଏବଂ ପାୟଲ ଗୁପ୍ତା ।
ଏମ୍ସରେ ବିଭିନ୍ନ ଗୁରୁତ୍ୱପୂର୍ଣ୍ଣ ପ୍ରକଳ୍ପର ଭିତ୍ତିପ୍ରସ୍ତର ସ୍ଥାପନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (ଶୁକ୍ରବାର) ନୂଆଦିଲ୍ଲୀଠାରେ ଅଖିଳ ଭାରତୀୟ ଆୟୁର୍ବିଜ୍ଞାନ ସଂସ୍ଥାନ(ଏମ୍ସ) ରେ ରାଷ୍ଟ୍ରୀୟ ବୟୋବୃଦ୍ଧ କେନ୍ଦ୍ରର ଭିତ୍ତିପ୍ରସ୍ତର ସ୍ଥାପନ କରିଛନ୍ତି । ଏହାଦ୍ୱାରା ବୃଦ୍ଧଜନମାନଙ୍କ ପାଇଁ ବହୁମୂଖୀ ସ୍ପେଶାଲିଟି ସ୍ୱାସ୍ଥ୍ୟସେବା ସୁବିଧା ଉପଲବ୍ଧ ହୋଇପାରିବ । 200 ଶଯ୍ୟା ବିଶିଷ୍ଟ ଜେନେରାଲ ୱାର୍ଡ ବ୍ୟବସ୍ଥା ଏଠାରେ ରହିବ । ପ୍ରଧାନମନ୍ତ୍ରୀ ଏହି କାର୍ଯ୍ୟକ୍ରମ ଅବସରରେ ସଫଦରଜଙ୍ଗ ଡାକ୍ତରଖାନାରେ 555 ଶଯ୍ୟା ବିଶିଷ୍ଟ ସୁପର ସ୍ପେସାଲିଟି ବ୍ଲକର ଉଦଘାଟନ ମଧ୍ୟ କରିଥିଲେ । ସେ ସଫଦରଜଙ୍ଗ ଡାକ୍ତରଖାନାରେ 500 ଶଯ୍ୟା ବିଶିଷ୍ଟ ନୂତନ ଜରୁରୀକାଳୀନ ବ୍ଲକ, ଏମ୍ସରେ 300 ଶଯ୍ୟା ବିଶିଷ୍ଟ ପାୱାର ଗ୍ରୀଡ ବିଶ୍ରାମ ସଦନ ଏବଂ ଏମ୍ସ, ଆନସାରୀ ନଗର ତଥା ଟ୍ରାଉମା କେନ୍ଦ୍ର ମଧ୍ୟରେ ଯାତାୟାତ ପାଇଁ ନିର୍ମିତ ଏକ ସୁଡଙ୍ଗକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିଥିଲେ । ରାଷ୍ଟ୍ରୀୟ ସ୍ୱାସ୍ଥ୍ୟ ନୀତି ଉପରେ ଆଲୋକପାତ କରି ପ୍ରଧାନମନ୍ତ୍ରୀ କହିଥିଲେ ଯେ କମ ମୂଲ୍ୟରେ ସ୍ୱାସ୍ଥ୍ୟ ସେବା ଏବଂ ରୋଗ ନିୟନ୍ତ୍ରଣ ପାଇଁ ସରକାରଙ୍କ ଏଜେଣ୍ଡାରେ ପ୍ରାଥମିକତା ପ୍ରଦାନ କରାଯାଇଛି । ସେ କହିଥିଲେ ଯେ ଏହି ବହୁ ବିଷୟକ ଦୃଷ୍ଟିକୋଣରେ ଗ୍ରାମୀଣ ବିକାଶ ମନ୍ତ୍ରଣାଳୟ, ପାନୀୟ ଜଳ ଏବଂ ସ୍ୱଚ୍ଛତା ମନ୍ତ୍ରଣାଳୟ, ମହିଳା ଓ ଶିଶୁ ବିକାଶ ମନ୍ତ୍ରଣାଳୟ ଏବଂ ଆୟୁଷ ମନ୍ତ୍ରଣାଳୟକୁ ସାମିଲ କରାଯାଇଛି । ପ୍ରଧାନମନ୍ତ୍ରୀ କହିଥିଲେ ଯେ ବିଶ୍ଵରେ ଯକ୍ଷ୍ମା ରୋଗ ଉନ୍ମୁଳନ ପାଇଁ 2030 ଲକ୍ଷ୍ୟ ରଖାଯାଇଥିବା ବେଳେ ଭାରତରେ 2025 ମଧ୍ୟରେ ଯକ୍ଷ୍ମା ରୋଗର ବିଲୋପ ଲାଗି ସଂକଳ୍ପ କରାଯାଇଛି । ନିର୍ଦ୍ଧାରିତ ସମୟ ମଧ୍ୟରେ ଏହି ଲକ୍ଷ୍ୟ ହାସଲ ହୋଇପାରିବ ବୋଲି ପ୍ରଧାନମନ୍ତ୍ରୀ ବିଶ୍ୱାସ ପ୍ରକଟ କରିଥିଲେ ।
10 ଦିନ ମଧ୍ୟରେ 10 ନିୟୁତ “ଭୀମ” ଆପ୍ ଡାଉନଲୋଡ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ “ଭୀମ” ଆପ୍ ଆରମ୍ଭ ହେବାର 10 ଦିନ ମଧ୍ୟରେ 10 ନିୟୁତ ବା 1 କୋଟି ଡାଉନଲୋଡ ହୋଇଥିବାରୁ ବିଶେଷ ଖୁସି ଜାହିର କରିଛନ୍ତି । “ଜାଣି ବହୁତ ପ୍ରୀତ ହେଲି ଯେ, ଆରମ୍ଭ ହେବାର ମାତ୍ର 10 ଦିନ ମଧ୍ୟରେ 10 ନିୟୁତ “ଭୀମ” ଆପ ଡାଉନଲୋଡ କରାଯାଇଛି । “ଭୀମ” ଆପ୍ ମାଧ୍ୟମରେ ଦୈନନ୍ଦିନ କାରବାର ସହଜ ଓ ଦୃତତର ହୋଇପାରୁଛି । ଏହି ଅଭିନବ ଆପ୍ ସମସ୍ତଙ୍କ ମଧ୍ୟରେ ବିଶେଷ କରି ଯୁବକଙ୍କ ମଧ୍ୟରେ ଆଦର ବଢାଇବାରେ ଲାଗିଛି । ବେପାରୀମାନେ ମଧ୍ୟ ଏହି ସହଜ ଓ ସରଳ “ଭୀମ” ଆପ୍ ରୁ ବେଶ ଉପକୃତ ହେଉଛନ୍ତି । “ଭୀମ” ଆପ୍ ମେକ ଇନ ଇଣ୍ଡିଆ କାର୍ଯ୍ୟକ୍ରମର ଏକ ଜ୍ୱଳନ୍ତ ଉଦାହରଣ; କଳାଧନ ଓ ଭ୍ରଷ୍ଟାଚାରର ବିଲୋପ ଦିଗରେ ଟେକ୍ନୋଲଜିକୁ କିଭଳି ସୁନ୍ଦର ଭାବେ ବ୍ୟବହାର କରାଯାଇପାରିବ ତାହା “ଭୀମ” ଆପ୍ ପ୍ରମାଣିତ କରିବାକୁ ଯାଉଛି”, ବୋଲି ପ୍ରଧାନମନ୍ତ୍ରୀ କହିଛନ୍ତି । ବିମୁଦ୍ରୀକରଣ ପରିପ୍ରେକ୍ଷୀରେ କେନ୍ଦ୍ର ସରକାର ନଗଦମୁକ୍ତ କାରବାର ଉପରେ ବିଶେଷ ଭାବେ ଗୁରୁତ୍ୱ ଦେଉଛନ୍ତି । ଭୀମ ଆପ୍ ଅତି ସରଳ ଓ ବ୍ୟବହାର ଉପଯୋଗୀ ହୋଇଥିବାରୁ ସାଧାରଣ ମୋବାଇଲ ଫୋନ୍ ବ୍ୟବହାରୀ ମଧ୍ୟ ଏହାକୁ ଡାଉନଲୋଡ କରିବାକୁ ଆଗେଇ ଆସୁଛନ୍ତି । ଆଉ ଅଳ୍ପ ଦିନ ମଧ୍ୟରେ ନଗଦମୁକ୍ତ କାରବାର ପାଇଁ ଭୀମ ଆପ୍ କୁ ନୂତନ ଢ଼ଙ୍ଗରେ ପ୍ରଚଳନ କରାଯିବ । ଏଥିଲାଗି ମୋବାଇଲ ଫୋନ୍, ଇଣ୍ଟରନେଟ୍, ଡେବିଟ୍ କିମ୍ବା କ୍ରେଡିଟ୍ କାର୍ଡର କୌଣସି ଆବଶ୍ୟକତା ପଡିବ ନାହିଁ । ଏହା ଆଧାର ସଂଲଗ୍ନ ତଥ୍ୟ ଉପରେ ପର୍ଯ୍ୟବେଶିତ । ଯାହାକି ସର୍ବସାଧାରଣଙ୍କ ବ୍ୟବହାର ପାଇଁ ଅଭିପ୍ରେତ ।
ଟ୍ରିପଲ ଜମ୍ପ ପ୍ରତିଯୋଗିତାରେ ରୌପ୍ୟ ଜିତିବା ପାଇଁ ଅବଦୁଲ୍ଲା ଆବୁବାକରଙ୍କୁ ଶୁଭେଚ୍ଛା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ ରାଜ୍ୟଗୋଷ୍ଠୀ କ୍ରୀଡା ୨୦୨୨ ରେ ଆଥଲେଟିକ୍ସ ପୁରୁଷ ଟ୍ରିପଲ ଜମ୍ପ ପ୍ରତିଯୋଗିତାରେ ରୌପ୍ୟ ଜିତିବା ପାଇଁ ଅବଦୁଲ୍ଲା ଆବୁବାକରଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ବର୍ମିଂହାମରେ ଚାଲିଥିବା ଟ୍ରିପଲ ଜମ୍ପ ପ୍ରତିଯୋଗିତାରେ ଅବଦୁଲ୍ଲା ଆବୁବାକର ଏକ ରୌପ୍ୟ ଜିତିଥିବାରୁ ଆନନ୍ଦିତ । ଏହି ପଦକ ବହୁ ପରିଶ୍ରମ ଏବଂ ଉଲ୍ଲେଖନୀୟ ପ୍ରତିବଦ୍ଧତାର ଫଳାଫଳ ଅଟେ । ତାଙ୍କ ଭବିଷ୍ୟତ ପ୍ରୟାସ ପାଇଁ ତାଙ୍କୁ ଶୁଭେଚ୍ଛା । #Cheer4India”
କୋରିଆ ଓପନ ସୁପର ସିରିଜ ଆଖ୍ୟା ବିଜୟିନୀ ପିଭି ସିନ୍ଧୁଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କୋରିଆ ଓପନ ସୁପର ସିରିଜ ଆଖ୍ୟା ବିଜୟିନୀ ପିଭି ସିନ୍ଧୁଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “କୋରିଆ ଓପନ ସୁପର ସିରିଜରେ ବିଜୟୀ ହୋଇଥିବା ପିଭି ସିନ୍ଧୁଙ୍କୁ ଅଭିନନ୍ଦନ । ତାଙ୍କର ଏହି କୃତି ପାଇଁ ଭାରତ ବେଶ ଗୌରବମଣ୍ଡିତ”।
ଆଇଏନଏସଭି ତାରିଣୀରେ ବିଶ୍ଵ ପରିକ୍ରମା କରୁଥିବା ମହିଳା ନାବିକଙ୍କୁ ପ୍ରଧାନମନ୍ତ୍ରୀଙ୍କ ଦୀପାବଳି ଅଭିନନ୍ଦନ

ଭାରତୀୟ ନୌସେନା ଜାହାଜ INSV ତାରିଣୀରେ ବିଶ୍ଵ ପରିକ୍ରମା ଅଭିଯାନରେ ଥିବା ମହିଳା ନାବିକମାନଙ୍କୁ ଭିଡିଓ କଲ ଯୋଗେ ପ୍ରଧାନମନ୍ତ୍ରୀ କଥାବାର୍ତ୍ତା କରିଛନ୍ତି । ପ୍ରଧାନମନ୍ତ୍ରୀ ସମଗ୍ର ଦେଶବାସୀଙ୍କ ତରଫରୁ INSV ତାରିଣୀର ମହିଳା ନୌଯାତ୍ରୀମାନଙ୍କୁ ଦୀପାବଳି ଅଭିନନ୍ଦନ ଜଣାଇଛନ୍ତି । ଏହି ଦୁଃସାହସିକ ଅଭିଯାନରେ ସଫଳ ହେବାକୁ ପ୍ରଧାନମନ୍ତ୍ରୀ ଶୁଭକାମନା ଜଣାଇଛନ୍ତି । ପ୍ରଧାନମନ୍ତ୍ରୀ ପୂର୍ବରୁ 16 ଅଗଷ୍ଟ 2017ରେ INSV ତାରିଣୀର ମହିଳା ନାବିକମାନଙ୍କୁ ଭେଟିଥିଲେ । ସେମାନେ ବିଶ୍ଵ ପରିକ୍ରମା କାଳରେ 22,100 ନଟିକାଲ ମାଇଲ ସାମୁଦ୍ରିକ ପଥ ଅତିକ୍ରମ କରିବେ । ସର୍ବେଶେଷ ଖବର ଅନୁଯାୟୀ INSV ତାରିଣୀ ଏବେ ଅଷ୍ଟ୍ରେଲିଆର ଫ୍ରିମେଣ୍ଟଲ ବନ୍ଦର ପାଖାପାଖି ପହଞ୍ଚିଗଲାଣି । ଏହି ନୌଯାତ୍ରା 22 ଅକ୍ଟୋବର 2017 ସୁଦ୍ଧା ପ୍ରାୟ 4,770 ନଟିକାଲ ମାଇଲ ସମୁଦ୍ର ପଥ ଅତିକ୍ରମ କରିସାରିଥିବ । ଏହି ନୌଯାତ୍ରାରେ ସାମିଲ ହୋଇଥିବା ମହିଳା ନାବିକ ଲେଫ୍ଟନାଣ୍ଟ କମୋଡର ବର୍ତ୍ତିକା ଯୋଶୀ ଏବଂ ଲେଫ୍ଟନାଣ୍ଟ ପାୟଲ ଗୁପ୍ତାଙ୍କୁ ପ୍ରଧାନମନ୍ତ୍ରୀ ଆଗୁଆ ଜନ୍ମ ଦିନର ଶୁଭେଚ୍ଛା ଜଣାଇଥିଲେ ।
ଜର୍ଜ ଫର୍ଣ୍ଣାଣ୍ଡିସଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଜର୍ଜ ପର୍ଣ୍ଣାଣ୍ଡିସଙ୍କ ପରଲୋକରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ଜର୍ଜ ସାହେବ ଭାରତର ଶ୍ରେଷ୍ଠ ରାଜନୈତିକ ନେତୃତ୍ୱର ପ୍ରତିନିଧିତ୍ୱ କରିଥିଲେ । ନିଜର ସ୍ପଷ୍ଟବାଦୀତା, ନିର୍ଭିକତା ଏବଂ ଦୂରଦୃଷ୍ଟି ଦ୍ୱାରା ସେ ଆମ ଦେଶ ପାଇଁ ମୂଲ୍ୟବାନ ଯୋଗଦାନ କରିଥିଲେ । ଗରିବ ଏବଂ ଅବହେଳିତ ବର୍ଗଙ୍କ ଅଧିକାରକୁ ନେଇ ତାଙ୍କର ସ୍ୱର ଥିଲା ସବୁଠାରୁ ଫଳପ୍ରଦ । ତାଙ୍କ ପରଲୋକରେ ମୁଁ ମର୍ମାହତ । ଆମେ ଶ୍ରୀ ଜର୍ଜ ଫର୍ଣ୍ଣାଣ୍ଡିସଙ୍କ କଥା ଚିନ୍ତା କଲାବେଳେ ସେହି ତେଜସ୍ୱୀ ଟ୍ରେଡ ୟୁନିଅନ ନେତାଙ୍କ କଥା ମନେ ପକାଇଥାଉ ଯିଏ କି ନ୍ୟାୟ ପାଇଁ ଲଢ଼େଇ କରିଥିଲେ, ଯେଉଁ ନେତା ତାଙ୍କ ରାଜନୈତିକ ଗତିବିଧି ଦ୍ୱାରା ବଡ ବଡ ରାଜନୈତିକ ନେତାମାନଙ୍କୁ ଚୁପ କରାଇ ଦେଇଥିଲେ, ଏକ ଦୂରଦୃଷ୍ଟି ସମ୍ପନ୍ନ ରେଳମନ୍ତ୍ରୀ ଏବଂ ମହାନ ପ୍ରତିରକ୍ଷା ମନ୍ତ୍ରୀ ଯିଏକି ଭାରତକୁ ନିରାପଦ ଏବଂ ଶକ୍ତିଶାଳୀ କରିଥିଲେ । ତାଙ୍କ ଦୀର୍ଘ ସାର୍ବଜନୀନ ଜୀବନରେ ଜର୍ଜ ସାହେବ କେବେ ହେଲେ ବି ତାଙ୍କ ରାଜନୈତିକ ଆଦର୍ଶବାଦରୁ ବିଚ୍ୟୁତ ହୋଇନଥିଲେ । ଜରୁରୀକାଳୀନ ପରିସ୍ଥିତିକୁ ସେ କଠୋର ବିରୋଧ କରିଥିଲେ । ତାଙ୍କ ସରଳତା ଏବଂ ଭଦ୍ରତା ପ୍ରଶଂସନୀୟ ଥିଲା । ତାଙ୍କ ପରିବାର ବର୍ଗ, ବନ୍ଧୁ ଏବଂ ଶୋକ ସନ୍ତପ୍ତ ଲକ୍ଷ ଲକ୍ଷ ଜନସାଧାରଣଙ୍କୁ ମୁଁ ସହାନୁଭୂତି ଓ ସମବେଦନା ଜଣାଉଛି । ତାଙ୍କ ଆତ୍ମା ଶାନ୍ତି ଓ ସଦଗତି ପ୍ରାପ୍ତ ହେଉ ।”
କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗ ସହ ଜଡ଼ିତ ବାଣିଜି୍ୟକ ବିବାଦର ସମାଧାନ ବ୍ୟବସ୍ଥାକୁ ସଶକ୍ତ କରିବା ପ୍ରସ୍ତାବ କ୍ୟାବିନେଟରେ ଅନୁମୋଦିତ

କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗ ମଧ୍ୟରେ ଏବଂ ଅନ୍ୟ ସରକାରୀ ବିଭାଗ ଏବଂ ସଂଗଠନଗୁଡ଼ିକ ସହିତ ସେମାନଙ୍କ ବାଣିଜ୍ୟିକ ବିବାଦଗୁଡ଼ିକର ସମାଧାନ ବ୍ୟବସ୍ଥାକୁ ଆହୁରି ସଶକ୍ତ କରିବା ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମଞ୍ଜୁରି ପ୍ରଦାନ କରାଯାଇଛି । ସଚିବ ସମିତିର ପରାମର୍ଶ ଆଧାରରେ କ୍ୟାବିନେଟ ଏହି ନିଷ୍ପତ୍ତି ନେଇଛନ୍ତି । ଏପରି ବିବାଦଗୁଡ଼ିକର ନ୍ୟାୟାଳୟରେ ସମାଧାନ କରିବା ବଦଳରେ ଏକ ସଶକ୍ତ ସଂସ୍ଥାଗତ ବ୍ୟବସ୍ଥା ବିକଶିତ କରାଯିବାକୁ ନିଷ୍ପତ୍ତି ହୋଇଛି । ବିବରଣୀ : ନୂତନ ବ୍ୟବସ୍ଥା ଅନ୍ତର୍ଗତ ଏପରି ଏକ ଦ୍ୱିସ୍ତରୀୟ ପ୍ରଣାଳୀ ବିକଶିତ କରାଯିବା ଯାହା କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗ ମଧ୍ୟରେ ଏବଂ ଅନ୍ୟ ସରକାରୀ ସଂଗଠନଗୁଡ଼ିକ ସହିତ ହେଉଥିବା ସେମାନଙ୍କର ଶିଳ୍ପ ବିବାଦର ସମାଧାନ ବର୍ତ୍ତମାନର ସ୍ଥାୟୀ ମଧ୍ୟସ୍ଥତା ବ୍ୟବସ୍ଥା (ପିଏମଏ)ର ସ୍ଥାନରେ କାର୍ଯ୍ୟ କରିବ । ରେଳବାଇ, ଆୟକର ବିଭାଗ, ସୀମା ଶୁଳ୍କ ଏବଂ ଅବକାରୀ ବିଭାଗକୁ ଏହାର ପରିଧିଠାରୁ ଦୂରରେ ରଖାଯିବ । 2. ଏହି ଦ୍ୱିସ୍ତରୀୟ ବ୍ୟବସ୍ଥା ଅନ୍ତର୍ଗତ ଏପରି ବିବାଦଗୁଡ଼ିକୁ ପ୍ରଥମେ ସେହି ସମିତି ନିକଟକୁ ପଠାଯିବ ଯେଉଁଥିରେ ଏପରି ଉଦ୍ୟୋଗ ସହ ଜଡ଼ିତ ମନ୍ତ୍ରଣାଳୟ ଏବଂ ବିଭାଗର ସଚିବ ଏବଂ ଆଇନ ବ୍ୟାପାର ବିଭାଗର ସଚିବ ରହିଥିବେ । ସମିତି ସମ୍ମୁଖରେ ରାଷ୍ଟ୍ରାୟତ୍ତ ଉଦ୍ୟୋଗଗୁଡ଼ିକ ସହ ଜଡ଼ିତ ବିବାଦର ଆବେଦନ ସେମାନଙ୍କ ମନ୍ତ୍ରଣାଳୟ ଏବଂ ବିଭାଗ ସହ ଜଡ଼ିତ ଆର୍ଥିକ ପରାମର୍ଶଦାତାଙ୍କ ଦ୍ୱାରା କରାଯିବ । ଯଦି ବିବାଦ ସହ ଜଡ଼ିତ ଦୁଇ ପକ୍ଷ ଗୋଟିଏ ମନ୍ତ୍ରଣାଳୟ କିମ୍ବା ବିଭାଗରୁ ହୋଇଥିବା ତା’ହେଲେ ଏପରି ସ୍ଥିତିରେ ଏହି ବିବାଦର ସମାଧାନ କରିବାର କାର୍ଯ୍ୟ ସେହି ସମିତିକୁ ଦିଆଯିବ ଯେଉଁଥିରେ ସମ୍ପୃକ୍ତ ମନ୍ତ୍ରଣାଳୟ ଏବଂ ବିଭାଗର ସଚିବ, ରାଷ୍ଟ୍ରାୟତ୍ତ ଉଦ୍ୟୋଗ ବିଭାଗର ସଚିବ ଏବଂ ଆଇନ ବ୍ୟାପାର ବିଭାଗର ସଚିବ ରହିଥିବେ । ସମିତି ସମ୍ମୁଖରେ ଏପରି ବିବାଦର ପ୍ରତିନିଧିତ୍ୱ ସମ୍ପୃକ୍ତ ମନ୍ତ୍ରଣାଳୟ କିମ୍ବା ବିଭାଗର ଆର୍ଥିକ ପରାମର୍ଶଦାତା ଏବଂ ଯୁଗ୍ମ ସଚିବଙ୍କ ଦ୍ୱାରା କରାଯିବ । ଯଦି, କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗ ଏବଂ ରାଜ୍ୟ ସରକାରଙ୍କ ବିଭାଗ ଏବଂ ସଂଗଠନ ମଧ୍ୟରେ ଏପରି କୌଣସି ବିବାଦ ଦେଖାଦିଏ ତା’ହେଲେ ସେହି ବିବାଦକୁ ରାଷ୍ଟ୍ରାୟତ୍ତ ଉଦ୍ୟୋଗ ସହ ଜଡ଼ିତ ମନ୍ତ୍ରଣାଳୟ/ବିଭାଗର ସଚିବ, ଆଇନ ବ୍ୟାପାର ସଚିବ ଏବଂ ସମ୍ପୃକ୍ତ ରାଜ୍ୟ ସରକାରଙ୍କ ପ୍ରମୁଖ ସଚିବଙ୍କ ଦ୍ୱାରା ନିଯୁକ୍ତ ଜଣେ ବରିଷ୍ଠ ଅଧିକାରୀଙ୍କ ସମିତିକୁ ପଠାଯିବ । ସମିତିରେ ଏହି ବିବାଦର ପ୍ରତିନିଧିତ୍ୱ ରାଜ୍ୟ ସରକାରଙ୍କ ବିଭାଗ ଏବଂ ସଂଗଠନ ସହ ଜଡ଼ିତ ପ୍ରମୁଖ ସଚିବଙ୍କ ଦ୍ୱାରା କରାଯାଇପାରିବ । ଉପରୋକ୍ତ ସମିତି ଦ୍ୱାରା ବିବାଦ ସମାଧାନ ହୋଇନପାରିଲେ ସେପରି ସ୍ଥିତିରେ ଦ୍ୱିତୀୟ ସ୍ତରରେ ଏହି ବିବାଦଗୁଡ଼ିକୁ କ୍ୟାବିନେଟ ସଚିବଙ୍କ ନିକଟକୁ ପଠାଯିବାର ବ୍ୟବସ୍ଥା ରହିଛି । ଏପରି ମାମଲାରେ କ୍ୟାବିନେଟ ସଚିବଙ୍କ ନିଷ୍ପତ୍ତି ଚୂଡ଼ାନ୍ତ ହେବ ଏବଂ ସମସ୍ତଙ୍କ ପାଇଁ ବାଧ୍ୟତାମୂଳକ ଭାବେ ମାନ୍ୟ ମଧ୍ୟ ହେବ । 3. ବିବାଦର ତ୍ୱରିତ ସମାଧାନ ଲାଗି ପ୍ରଥମ ସ୍ତରରେ ତିନି ମାସର ଅବଧି ନିର୍ଦ୍ଧାରଣ କରାଯାଇଛି । ନିଷ୍ପତ୍ତିର ଅନୁପାଳନ ଲାଗି ରାଷ୍ଟ୍ରାୟତ୍ତ ଉଦ୍ୟୋଗ ବିଭାଗ ତୁରନ୍ତ ସମସ୍ତ ଉଦ୍ୟୋଗଗୁଡ଼ିକୁ ସେମାନଙ୍କ ସମ୍ପୃକ୍ତ ମନ୍ତ୍ରଣାଳୟ/ବିଭାଗ/ରାଜ୍ୟ ସରକାର ଏବଂ କେନ୍ଦ୍ର ଶାସିତ ପ୍ରଦେଶଗୁଡ଼ିକ ଜରିଆରେ ଆବଶ୍ୟକ ନିର୍ଦ୍ଦେଶନାମା ଜାରି କରିବ । ନୂଆ ପ୍ରଣାଳୀ ଆପୋସ ଏବଂ ସାମୁହିକ ପ୍ରୟାସ ଦ୍ୱାରା ବାଣିଜ୍ୟିକ ବିବାଦର ସମାଧାନକୁ ପ୍ରୋତ୍ସାହିତ କରିବ । ଯାହାଦ୍ୱାରା ନ୍ୟାୟାଳୟରେ ଏପରି ବିବାଦର ଶୁଣାଣି ହ୍ରାସ ପାଇବ ଏବଂ ସର୍ବସାଧାରଣଙ୍କ ଅର୍ଥ ମଧ୍ୟ ନଷ୍ଟ ହେବ ନାହିଁ ।
ହିମାଚଳ ପ୍ରଦେଶ  ଉନ୍ନା-ନୂଆଦିଲ୍ଲୀ ବନ୍ଦେ ଭାରତ ଏକ୍ସପ୍ରେସ ଚଳାଚଳ ଶୁଭାରମ୍ଭ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (୧୩-୧୦-୨୦୨୨) ହିମାଚଳ ପ୍ରଦେଶର ଅମ୍ବ ଅନଦୁରା, ଉନ୍ନା-ନୂଆଦିଲ୍ଲୀ ନୂତନ ବନ୍ଦେ ଭାରତ ଏକ୍ସପ୍ରେସକୁ ପତାକା ଦେଖାଇ ଶୁଭାରମ୍ଭ କରିଛନ୍ତି । ପ୍ରଧାନମନ୍ତ୍ରୀ ବନ୍ଦେ ଭାରତ ଏକ୍ସପ୍ରେସ ଟ୍ରେନର ଡବାଗୁଡିକ ନିରୀକ୍ଷଣ କରିବା ସହ ଯାତ୍ରା ସୁବିଧା ସମ୍ପର୍କରେ ଅବଗତ ହୋଇଥିଲେ । ଶ୍ରୀ ମୋଦୀ ବନ୍ଦେ ଭାରତ ଏକ୍ସପ୍ରେସ ଲୋକମୋଟିଭ ଇଞ୍ଜିନ ନିୟନ୍ତ୍ରଣ କେନ୍ଦ୍ର ଓ ଉନ୍ନା ରେଳଷ୍ଟେସନ ମଧ୍ୟ ନିରୀକ୍ଷଣ କରିଥିଲେ । ପ୍ରଧାନମନ୍ତ୍ରୀଙ୍କ ସହ ହିମାଚଳ ପ୍ରଦେଶ ମୁଖ୍ୟମନ୍ତ୍ରୀ ଶ୍ରୀ ଜୟରାମ ଠାକୁର, ହିମାଚଳ ପ୍ରଦେଶ ରାଜ୍ୟପାଳ ଶ୍ରୀ ରାଜେନ୍ଦ୍ର ବିଶ୍ୱନାଥ ଆର୍ଲେକର, ରେଳମନ୍ତ୍ରୀ ଶ୍ରୀ ଅଶ୍ୱିନୀ ବୈଷ୍ଣବ ଏବଂ କେନ୍ଦ୍ର ସୂଚନା ଓ ପ୍ରସାରଣ ମନ୍ତ୍ରୀ ଶ୍ରୀ ଅନୁରାଗ ସିଂ ଠାକୁର ଉପସ୍ଥିତ ଥିଲେ । ଏହି ଟ୍ରେନ ପ୍ରବର୍ତ୍ତନ ଫଳରେ ପର୍ଯ୍ୟଟନ ବୃଦ୍ଧି ସହ ଆରାମଦାୟକ ଓ ଦ୍ରୁତ ଯାତ୍ରା ମଧ୍ୟ ସମ୍ଭବ ହେବ । ଉନ୍ନାରୁ ନୂଆଦିଲ୍ଲୀ ଯାତ୍ରା ସମୟ ମଧ୍ୟ ଦୁଇଘଣ୍ଟା ହ୍ରାସ ପାଇବ । ଅମ୍ବ ଅନଦୁରାରୁ ନୂଆଦିଲ୍ଲୀ ମଧ୍ୟରେ ଯାତ୍ରା କରୁଥିବା ଏହା ଦେଶର ଚତୁର୍ଥ ବନ୍ଦେ ଭାରତ ଟ୍ରେନ । ଅନ୍ୟ ଟ୍ରେନ ତୁଳନାରେ ଏହା ହାଲୁକା ଓ କମ୍ ସମୟ ମଧ୍ୟରେ ଦ୍ରୁତଗତିରେ ଯାତ୍ରା କରିପାରିବ । ବନ୍ଦେ ଭାରତ ୨.୦ରେ ଅତ୍ୟାଧୁନିକ ଯାନ୍ତ୍ରିକ ବୈଶିଷ୍ଟ୍ୟ ରହିଛି । ଏହା ମାତ୍ର ୫୨ ସେକେଣ୍ଡରେ ଶୂନ୍ୟରୁ ଶହେ କିଲୋମିଟର ଧରି ପାରୁଥିବା ବେଳେ ଏହାର ଘଣ୍ଟାପ୍ରତି ସର୍ବାଧିକ ବେଗ ୧୮୦ କିଲୋମିଟର ରହିଛି । ଏହି ଉନ୍ନତ ବନ୍ଦେ ଭାରତ ଏକ୍ସପ୍ରେସ ଓଜନ ୩୯୨ ଟନ ହୋଇଥିବାବେଳେ ଏହାର ପୂର୍ବ ଢାଞ୍ଚା ୪୩୦ଟନ ଥିଲା । ଆବଶ୍ୟକ ମୁତାବକ ଏଥିରେ ୱାଇ-ଫାଇ ସୁବିଧା ଉପଲବ୍ଧ ହେବ । ପ୍ରତ୍ୟେକ ଟିବାରେ ୩୨ଇଞ୍ଚ ପରଦା ଯାତ୍ରୀମାନଙ୍କୁ ସୂଚନା ଓ ମନୋରଞ୍ଜନ ଖୋରାକ୍ ଯୋଗାଇବ । ପୂର୍ବ ମଡେଲ ଟ୍ରେନରେ ଏହା ୨୪ଇଞ୍ଚ ଥିଲା । ବନ୍ଦେ ଭାରତ ଏହାର ଏସି ପଦ୍ଧତି ଯୋଗୁଁ ଅଧିକ ପରିବେଶ ଅନୁକୂଳ । ଧୂଳି ବିହୀନ ଏହି ଟ୍ରେନରେ ଯାତ୍ରା ଅଧିକ ଆରାମଦାୟକ । ଆଗରୁ ସମ୍ପୂର୍ଣ୍ଣ ଆଉଜି ହେବା ବ୍ୟବସ୍ଥ।। କେବଳ ଏକଜ୍ୟୁଟିଭ ଯାତ୍ରୀଙ୍କ ପାଇଁ ଥିବାବେଳେ, ଏହା ଏବେ ସବୁ ଶ୍ରେଣୀ ଯାତ୍ରୀଙ୍କ ପାଇଁ ଉପଲବ୍ଧ । ଏକଜ୍ୟୁଟିଭ ଶ୍ରେଣୀ ନିମନ୍ତେ ୧୮୦ ଡିଗ୍ରୀ ବୁଲି ଆଉଜିବା ବ୍ୟବସ୍ଥା ରହିଛି । ନୂତନ ପରିପାଟୀ ଯୁକ୍ତ ବନ୍ଦେ ଭାରତ ଏକ୍ସପ୍ରେସରେ ବାୟୁ ବିଶୋଧନର ବିଶେଷ ବ୍ୟବସ୍ଥା (ଫଟୋ କାଟାଲିକ୍ଟିକ ଅଲଟ୍ରା ଭାଓଲେଟ)ବାୟୁ ବିଶୋଧନ ପଦ୍ଧତି ରହିଛି । ରୁଫ ମାଉଣ୍ଟେଡ୍ ପ୍ୟାକେଜ ୟୁନିଟ୍ (ଆରଏମ୍‌ପିୟୁ)ରେ ଏହା ଖଞ୍ଜା ହୋଇଛି । କେନ୍ଦ୍ରୀୟ ବୈଜ୍ଞାନିକ ଯନ୍ତ୍ରପାତି ସଂଗଠନ(ସିଏସଆଇଓ) ସୁପାରିସ ଅନୁସାରେ (ଆରଏମପିୟୁ)ରେ ଖଞ୍ଜା ହୋଇଥିବା ଏହି ପଦ୍ଧତି ଯୋଗଁ କୋଚକୁ ଜୀବାଣୁ, ବିଜାଣୁ ଓ ଭୂତାଣୁ ଇତ୍ୟାଦି କବଳରୁ ମୁକ୍ତ ରଖିବ । ବନ୍ଦେ ଭାରତ ଏକ୍ସପ୍ରେସ ୨.୦ ବିମାନ ଉଡାଣ ଯାତ୍ରାର ଆନନ୍ଦ ଦେବ । ଏଥିରେ ଅତ୍ୟାଧୁନିକ ନିରାପତ୍ତା ବ୍ୟବସ୍ଥା ସହ ସ୍ୱଦେଶୀ ଢାଞ୍ଚାରେ ନିର୍ମିତ ସଂଘର୍ଷ ନିରୋଧୀ ପଦ୍ଧତି-କବଚ ବ୍ୟବସ୍ଥା ମଧ୍ୟ ରହିଛି ।
ଉଜବେକିସ୍ତାନର ସମରକନ୍ଦ ଠାରେ ଋଷ ସଙ୍ଘ ରାଷ୍ଟ୍ରପତିଙ୍କୁ ଭେଟିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଉଜବେକିସ୍ତାନର ସମରକନ୍ଦ ଠାରେ ଋଷ ସଙ୍ଘ ରାଷ୍ଟ୍ରପତି ମହାମହିମ ଶ୍ରୀ ଭ୍ଲାଦିମିର ପୁଟିନଙ୍କୁ ଭେଟିଛନ୍ତି । ସାଙ୍ଘାଇ ସହଯୋଗ ସଂଗଠନ (ଏସସିଓ)ର ୨୨ତମ ବୈଠକ ଅବସରରେ ଏହି ଭେଟ ହୋଇଛି । ଉଭୟ ନେତା ବିଭିନ୍ନ ସ୍ତରରେ ସମ୍ପର୍କ ସମେତ ଦ୍ୱିପାକ୍ଷିକ ସହଯୋଗ ବଜାୟ ରହିଥିବାରୁ ଖୁସି ବ୍ୟକ୍ତ କରିଛନ୍ତି । ଚଳିତ ମାସର ଆରମ୍ଭ ବେଳକୁ ଭ୍ଲାଡିଭଷ୍ଟକ ଠାରେ ଆୟୋଜିତ ପୂର୍ବ ଅର୍ଥନୈତିକ ମଂଚ ବୈଠକ ଅବସରରେ ପ୍ରଧାନମନ୍ତ୍ରୀଙ୍କ ଭିଡିଓ ବାର୍ତ୍ତାକୁ ରାଷ୍ଟ୍ରପତି ପୁଟିନ ପ୍ରଶଂସା କରିଥିଲେ । ଉଭୟ ନେତା ଦ୍ୱିପାକ୍ଷିକ ସହଯୋଗ ଭଳି ଗୁରୁତ୍ୱପୂର୍ଣ୍ଣ ପ୍ରସଙ୍ଗ ସହ ମିଳିତ ସ୍ୱାର୍ଥ ଥିବା କ୍ଷେତ୍ରୀୟ ଓ ବୈଶିକ ସମସ୍ୟା ସମ୍ପର୍କରେ ଆଲୋଚନା କରିଥିଲେ । ବିଶ୍ୱ ଖାଦ୍ୟ ସୁରକ୍ଷା, ଶକ୍ତି ସୁରକ୍ଷା, ସାର ଉପଲବ୍ଧତା ସମ୍ପର୍କରେ ଆଲୋଚନା କରିବା ସହ ବର୍ତ୍ତମାନର ଭୂ-ରାଜନୈତିକ ସ୍ଥିତି ଯୋଗୁଁ ସୃଷ୍ଟ ପ୍ରସଙ୍ଗଗୁଡିକ ସମ୍ପର୍କରେ ମଧ୍ୟ ଆଲୋଚନା ହୋଇଥିଲା । ୟୁକ୍ରେନରେ ଜାରି ରହିଥିବା ସଂଘର୍ଷ ପରିପ୍ରେକ୍ଷୀର ପ୍ରଧାନମନ୍ତ୍ରୀ ଶତ୍ରୁତାକୁ ଶୀଘ୍ର ସମାପ୍ତ କରି ଆଲୋଚନା ଓ କୂଟନୀତିର ଅବଶ୍ୟକତା ରହିଥିବା ଆହ୍ୱାନକୁ ଦୋହରାଇଥିଲେ । କୂଟନୈତିକ ସମ୍ପର୍କ ସ୍ଥାପନର ୭୫ ବର୍ଷ ପୂର୍ତ୍ତି ଅବସରରେ ଉଭୟ ନେତାଙ୍କ ମଧ୍ୟରେ ଚଳିବ ବର୍ଷ ପ୍ରଥମ ବୈଠକ ଅନୁଷ୍ଠିତ ହୋଇଛି । ସେମାନେ ଯୋଗାଯୋଗରେ ରହିବାକୁ ସହମତ ହୋଇଛନ୍ତି ।
ତୁଷାର ସ୍ଖଳନ ଯୋଗୁଁ ଏନଆଇଏମ୍‍ ଉତ୍ତରକାଶୀ ପର୍ବତାରୋହଣ ଅଭିଯାନରେ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତୁଷାର ସ୍ଖଳନ ଯୋଗୁଁ ଏନଆଇଏମ୍ ଉତ୍ତରକାଶୀ ପର୍ବତାରୋହଣ ଅଭିଯାନରେ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ଦୁଃଖ ପ୍ରକାଶ କରିଛନ୍ତି । ଉଦ୍ଧାର କାର୍ଯ୍ୟ ଚାଲିଛି ଏବଂ କର୍ତ୍ତୃପକ୍ଷ ସ୍ଥିତି ଉପରେ ନଜର ରଖଛନ୍ତି ବୋଲି ପ୍ରଧାନମନ୍ତ୍ରୀ କହିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ଏହା ଦୁଃଖର ବିଷୟ ଯେ ଆମେ ଏନ୍‍ଆଇଏମ୍‍ ଉତ୍ତରକାଶୀ ପର୍ବତାରୋହଣ ଅଭିଯାନ ସହିତ ଜଡିତ ଲୋକଙ୍କ ମୂଲ୍ୟବାନ ଜୀବନ ହରାଇଛୁ । ଶୋକସନ୍ତପ୍ତ ପରିବାରବର୍ଗଙ୍କୁ ସମବେଦନା । ଉଦ୍ଧାର କାର୍ଯ୍ୟ ଚାଲିଛି ଏବଂ ସ୍ଥିତି ଉପରେ କର୍ତ୍ତୃପକ୍ଷଙ୍କ ଦ୍ୱାରା ନଜର ରଖାଯାଇଛି ।”
ଟେବୁଲ ଟେନିସ ଚାମ୍ପିଅନ୍ ବିଶ୍ୱ ଦିନାଦୟାଲାନଙ୍କ ଦେହାନ୍ତରେ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଟିଟି ଚାମ୍ପିଅନ୍ ବିଶ୍ୱ ଦିନାଦୟାଲାନଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ଶ୍ରୀ ମୋଦୀ କହିଛନ୍ତି ଯେ ବିଶ୍ୱ ଦିନାଦୟଲାନ୍ ସାଥୀ ଖେଳାଳିଙ୍କ ଦ୍ୱାରା ପ୍ରଶଂସିତ ହୋଇଥିଲେ ଏବଂ ଅନେକ ପ୍ରତିଯୋଗିତାରେ ନିଜକୁ ସ୍ୱତନ୍ତ୍ର କରିପାରିଥିଲେ । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଟିଟି ଚାମ୍ପିଅନ୍ ବିଶ୍ୱ ଦିନାଦୟଲାନଙ୍କ ଦେହାନ୍ତ ଆଶ୍ଚର୍ଯ୍ୟଜନକ ଏବଂ ଦୁଃଖଦାୟକ । ସେ ସାଥୀ ଖେଳାଳିଙ୍କ ଦ୍ୱାରା ପ୍ରଶଂସିତ ହୋଇଥିଲେ ଏବଂ ଅନେକ ପ୍ରତିଯୋଗିତାରେ ନିଜକୁ ସ୍ୱତନ୍ତ୍ର କରିପାରିଥିଲେ । ଏହି ଦୁଃଖଦ ସମୟରେ ମୋର ଚିନ୍ତାଧାରା ତାଙ୍କ ପରିବାର ଏବଂ ସାଙ୍ଗମାନଙ୍କ ସହିତ ଅଛି । ଓମ୍ ଶାନ୍ତି ।”